載酒堂
作者：李光
朝代：宋

paragraphs: 東坡文章喧宇宙，粲如日星垂不朽。
六一老人猶避路，作者紛紛皆束手。
俊逸精神追李杜，華妙雄豪配韓柳。
晚年流落海南村，黎唱蠻謳隨蜑叟。
先生已去五十年，遺墨殘篇尚多有。
豐城寶劍埋獄中，光焰猶能射牛斗。
敗垣壞壁秘蝸涎，夭矯龍蛇已驚走。
獨餘黎氏舊園亭，喬木森森免薪槱。
半是東坡親手植，老幹樛枝互纒糾。
杖藜乘興訪遺像，遐想英風竚立久。
曾吹葱葉送迎翁，當日兒童今白首。
莫嗟寂寂路荒蕪，亦有幽人時載酒。